ซีไอเอ็มบีขยับกวาดรายย่อย เป้า1.2ล.คน
“ซีไอเอ็มบี ไทย” เปิดศึกขยายฐานลูกค้ารายย่อยปีนี้โตเท่าตัวเป็น 1.2 ล้านคน
1 มี.ค. 2555

“ซีไอเอ็มบี ไทย” เปิดศึกขยายฐานลูกค้ารายย่อยปีนี้โตเท่าตัวเป็น 1.2 ล้านคน เพิ่มสัดส่วนสินเชื่อ-เงินฝากต่อสาขาให้คุ้มทุน
นายธนชัย ธนชัยอารีย์ รองกรรมการผู้จัดการใหญ่ ด้านบริหารช่องทางการขายและเครือข่ายธนาคารซีไอเอ็มบี ไทย กล่าวว่า ในปีนี้ธนาคารตั้งเป้าขยายฐานลูกค้ารายย่อยจากปัจจุบัน 6 แสนคน เพิ่มเป็น 1.2 ล้านคน พร้อมเพิ่มการเบิกใช้สินเชื่อผ่านสาขาจาก 500-600 ล้านบาทต่อเดือน เป็น 1,000 ล้านบาทต่อเดือน 
นอกจากนี้ จะเพิ่มสัดส่วนเงินฝากต่อสาขาจะเพิ่มขึ้นเป็น 500 ล้านบาท และ 1,000 ล้านบาท สำหรับสาขาในห้างสรรพสินค้า และเพิ่มสัดส่วนการใช้ผลิตภัณฑ์ของธนาคารจาก 1.2 รายการต่อราย เป็น 1.5 รายการต่อราย เพื่อให้เกิดความคุ้มทุนภายในปีนี้ เนื่องจากปัจจุบันธนาคารยังมีจำนวนลูกค้าเฉลี่ยต่อสาขาต่ำกว่า 3,000 ราย 
ขณะเดียวกันธนาคารมีแผนจะเปิดสาขาใหม่เพิ่มอีก 22 แห่ง จาก 158 แห่งในปัจจุบัน เพื่อรองรับการขยายตัวของลูกค้า โดยกลยุทธ์จะอยู่ในลักษณะการตามออกไปให้บริการลูกค้าเอสเอ็มอีในหัวเมืองสำคัญ ได้แก่ จ.นครราชสีมา ภูเก็ต ชลบุรี และพื้นที่นิคมอุตสาหกรรม ซึ่งธนาคารจะใช้วิธีขยายฐานลูกค้ารายย่อยจากพนักงานของบริษัท
“ส่วนทำเลเราจะไม่เข้าไปเปิดในห้างสรรพสินค้า เพราะมีต้นทุนสูงและมีกฎเกณฑ์ที่เป็นอุปสรรคต่างๆ ในการขายข้ามผลิตภัณฑ์ เช่น การห้ามแจกใบปลิว เราเป็นแบงก์เล็กควรอยู่ข้างนอกมากกว่า มีอิสระ อยู่ในห้างเขาเลือกทำเลให้บางทีลูกค้ามองไม่เห็น” นายธนชัย กล่าว